Ir-Regolament tal-Kunsill (Euratom) Nru 944/89
tat-12 ta’April 1989
li jistabbilixxi l-livelli massimi permessi ta’ kontaminazzjoni radjoattiva f’oġġetti ta’ l-ikel ta’ importanza minuri wara inċident nukleari jew kull każ ieħor ta’ emerġenza radjoloġika
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea dwar l-Enerġija Atomika,
Wara li kkunsidrat ir-Regolament tal-Kunsill (Euratom) Nru 3954/87 tat-22 ta’ Diċembru 1987 li jistabbilixxi l-livelli massimi permessi ta’ kontaminazzjoni radjoattiva f’oġġetti ta’ l-ikel u f’oġġetti ta’ l-ikel għall-annimali wara xi inċident nukleari jew f’kull każ ieħor ta’ emerġenza radjoloġika [1], u partikolarment l-Artikolu 7 tiegħu,
Billi, skond ir-Regolament (Euratom) Nru 3954/87, il-Kummissjoni għandha tadotta lista ta’ oġġetti ta’ l-ikel ta’ importanza minuri, flimkien mal-livelli massimi ta’ kontaminazzjoni radjoattiva li għandha tiġi applikata għalihom;
Billi, il-grupp ta’ esperti maħtura mill-Kumitat Xjentifiku u Tekniku skond l-Artikolu 31 tat-Trattat Euratom kien ġie kkonsultat;
Billi oġġetti ta’ l-ikel li għandhom jiġu meqjusa huma dawk ta’ importanza minuri għad-dieta li jifformaw kontribuzzjoni marġinali biss għal konsum ta’ ikel mill-populazzjoni;
Billi l-oġġetti ta’ l-ikel li għandhom jiġu inklużi fil-lista ta’ l-oġġetti ta’ importanza ta’ l-ikel minuri iridu jiġu identifikati permezz tan-numru tal-kodiċi tan-nomenklatura kombinata tagħhom u d-deskrizzjoni dikjarata fir-Regolament tal-Kummissjoni (KEE) Nru 3174/88 tal-21 ta’ Settembru 1988 li jemenda l-Anness 1 mar-Regolament tal-Kunsill (KEE) Nru 2658/87 dwar in-nomenklatura tat-tariffa u statistika u dwar it-Tariffa Komuni Doganali [2];
Billi l-Kumitat ad hoc, stabbilit bir-Regolament tal-Kunsill (Euratom) Nru 3954/87 ma tax l-opinjoni tiegħu fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
L-Artikolu 1
Il-lista ta’ oġġetti ta’ l-ikel ta’ importanza minuri stabbilita skond l-Artikolu 7 tar-Regolament (Euratom) Nru 3954/87 hija mniżżla fl-Anness.
L-Artikolu 2
Għall-oġġetti ta’ l-ikel ta’ importanza minuri li jinsabu fl-Anness, il-livelli massimi permessi li għandhom jiġu applikati huwa 10 darbiet dawk li japplikaw għall-"oġġetti oħra ta’ l-ikel għajr l-oġġetti ta’ l-ikel ta’ importanza minuri" ffissati fl-Anness mar-Regolament (Euratom) Nru 3954/87 jew skond ir-Regolamenti adottati fuq il-bażi ta’ l-Artikolu 3 ta’ dan ir-Regolament.
L-Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta’ April 1989.